Kiinan meriyliopisto

Kiinan meriyliopisto (kiin. 中国海洋大学, Zhōngguó Hǎiyáng Dàxué, engl. Ocean University of China, lyhennys OUC) on kiinalainen julkinen yliopisto, joka toimii Shandongin maakunnan Qingdaossa. Oppilaitos on perustettu vuonna 1924, ja sillä on vuosien varrella ollut useita nimiä. Nykyinen nimi on vuodelta 2002. Laoshanin pääkampuksen ohella yliopistolla on samassa kaupungissa myös Yushanin ja Fushanin kampukset. Akateeminen vuosi kestää syyskuulta heinäkuulle. Opetusta annetaan kiinan ja englannin kielillä. Opiskelijamääräksi OAC ilmoittaa noin 36 500 (vuonna 2022), joista 17 720 tähtää alempaan korkeakoulututkintoon, 14 730 maisteriksi, ja 3 790 tohtoriksi. Ulkomaisia opiskelijoita kirjattiin 320. Henkilökuntaan kuului 4 220 ihmistä. Yliopistolla on kolme tutkimusalusta. Yliopisto toimii suoraan Kiinan opetusministeriön alaisuudessa. Yliopisto on tiiviissä poliittisessa ohjauksessa, sillä rehtori Zhigang Yu (2017–) on samalla kommunistisen puolueen paikalliskomitean sihteeristössä. Yhdysvaltain puolustusministeriö (DoD) on pitänyt Kiinan meriyliopistoa turvallisuusuhkana. Yliopisto lukeutuu Kiinan yliopistojen Double First Class -kehitysohjelman piiriin. ARWU-yliopistoranking (2025) sijoitti oppilaitoksen maailmanlistansa sijaluokkaan 301-400. Tieteenaloja, joissa yliopisto on menestynyt kansainvälisesti vertaillen erityisen hyvin, ovat meritiede (tieteenalakohtainen ARWU-maailmanlistan 2025 listasijoitus 2.) ja meritekniikka (4.). Yhdysvaltalainen U.S. News & World Report luokitteli sen meribiologian alalla maailman kärkiyliopistoksi. Lähteet Aiheesta muualla Kuvia tai muita tiedostoja aiheesta Kiinan meriyliopisto Wikimedia Commonsissa